Minister ontken hemelhoë hotelrekeningOudpres. Jacob Zuma en Bongani Bongo toe Bongo as minister van staatsveiligheid ingesweer is (18 Oktober 2017) Foto: GCIS Bongani Bongo, minister van staatsveiligheid, het berigte dat sy rekening vir ŉ drie week lange verblyf in ŉ vyfsterhotel in Kaapstad sowat R147 000 beloop, ontken. Dit is glo in plaas daarvan dat hy sy amptelike staatswoning bewoon. Die Sunday Times het berig dat Bongo in die Taj Hotel (R7 000 per nag) plek bespreek het op belastingbetalers se onkoste om glo die waterbeperkings vry te spring en die luuksheid van verlengde stortbaddens in die droogtegeteisterde stad te geniet. Volgens die koerant het Bongo ook vergaderings met ANC-LP’s en adjunkministers by die hotel gehou. Bongo het Maandag in ŉ verklaring nie ontken dat hy plek by dié hotel bespreek het nie, maar wel gesê hy het nie drie weke daar ingewoon nie juis “weens die besef van ons huidige fiskale beperkinge en ons verantwoordelikheid as regering om aan die voorpunt te lei”. Volgens hom was hy slegs vir drie dae daar. “Om die feite te gee, wil ek graag aandui dat die proses om my amptelike woning toe te ken nog nie bekragtig is deur die betrokke departemente nie. Intussen het ek grootliks my ou verblyfplek by die parlementêre dorp gebruik. Uit die aard van ons werk het ek ook ander verblyfreëlings getref, waaronder dié hotel.” Die ministerie het intussen gesê hulle het die Sunday Times genader om te eis dat die koerant die berig onttrek en ŉ verskoning uitreik oor die “duidelik onjuiste inligting wat as feite in die storie voorgehou is”.